**Dôvodová správa**

# A. Všeobecná časť

Poslanci Národnej rady Slovenskej republiky Irén Sárközy, Béla Bugár a Tibor Bastrnák predkladajú na schôdzu Národnej rady Slovenskej republiky návrh novely zákona č. 595/2003 Z. z. o dani z príjmov v znení neskorších predpisov (ďalej len „zákon č. 595/2003 Z. z.“).

Základnou povinnosťou štátu by mala byť aktívna podpora rodín, s dôrazom na mladú rodinu a vytváranie vhodných podmienok na jej založenie. Vzhľadom na pretrvávajúcu demografickú krízu a starnutie obyvateľstva je kľúčové dbať na to, aby rodina bola v čo najväčšej možnej miere zo strany štátu podporovaná a boli jej vytvorené podmienky pre priaznivý psychický, fyzický a sociálny vývoj detí a rast pôrodnosti. Mladá rodina s dieťaťom (deťmi) do 6 rokov veku pociťuje zvýšené finančné nároky, ktoré sa spájajú s nástupom do materskej školy a neskôr do prvého ročníka základných škôl. Mnohí rodičia sú z kapacitných dôvodov, kedy im dieťa neprijmú do verejnej materskej školy, nútení dieťa prihlásiť do súkromnej materskej škôlky, respektíve iného predškolského zariadenia, čím sa ich výdavky podstatne zvyšujú.

Zákon č. 595/2003 Z. z. v súčasnosti dostatočne nezohľadňuje zvýšené potreby rodín s deťmi v predškolskom veku. Ako vyplýva z ustanovenia § 33 zákona č. 595/2003 Z. z., výška daňového bonusu od 1. januára 2019 bude vo výške 22,17 eura mesačne na každé vyživované dieťa žijúce s daňovníkom v domácnosti. Výška ročného daňového bonusu bude v roku 2019 dosahovať sumu 266,04 eura na jedno dieťa, pričom sa neprihliada na to, či je dieťa v predškolskom veku alebo staršie.

Demografickú krízu pretrvávajúcu v súčasnosti v Slovenskej republike musíme riešiť podporou mladých rodín na zabezpečenie vzrastajúcej pôrodnosti, aby sa rodičia a budúci rodičia nemuseli obávať, či výchovu ich dieťaťa budú vedieť adekvátne finančne zabezpečiť. Týmto návrhom zákona chceme rodičom uľahčiť už aj tak náročnú situáciu spojenú s výpadkom príjmov spôsobeným výchovou detí v predškolskom veku.

Dlhodobo poukazujeme na potrebu silnejšej podpory mladých rodín s malými deťmi, keďže patria medzi sociálne najzraniteľnejšie skupiny na Slovensku. Daňový bonus je pritom jednoduchým a transparentným nástrojom, prostredníctvom ktorého možno vylepšiť finančnú situáciu každej rodine s aspoň jedným pracujúcim rodičom. K daňovému bonusu ako nástroju pomoci rodinám deťmi sa strana Most-Híd hlásila už aj v Občianskej vízii 2016, v ktorej navrhovala progresívny daňový bonus narastajúci spolu s počtom detí v rodine. Toto opatrenie sa napokon nepodarilo v koaličných rokovaniach presadiť, ale nevzdali sme sa myšlienky použitia daňového bonusu ako nástroja pomoci rodinám s malými deťmi.

Hlavným účelom predloženého návrhu zákona je preto zavedenie dvojnásobnej výšky sumy daňového bonusu na každé vyživované dieťa do 6. roku veku, ktoré žije s daňovníkom v domácnosti. S účinnosťou od 1. apríla 2019 sa oproti súčasnosti zvýši výška daňového bonusu u daňovníka, ktorý vyživuje dieťa do 6 roku veku, o 22,17 eura mesačne na každé takto vyživované dieťa.

Predkladaný návrh zákona bude mať nepriaznivý dopad na rozpočet verejnej správy, bude mať pozitívne sociálne vplyvy, nebude mať vplyv na podnikateľské prostredie, životné prostredie a ani na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

**B. Osobitná časť**

**K Čl. I**

**K bodu 1**

Navrhuje sa zvýšenie sumy daňového bonusu na vyživované dieťa v predškolskom veku, ktoré žije s daňovníkom v domácnosti a nedovŕšilo 6 rokov veku, na dvojnásobok sumy ustanovenej pre dieťa staršie ako 6 rokov veku, pričom poslednýkrát si dvojnásobok sumy môže uplatniť za kalendárny mesiac, v ktorom dieťa dovŕši 6 rokov veku. Ak vyživované dieťa dovŕšilo 6 rokov napr. 1. mája, poslednýkrát si daňovník uplatní dvojnásobnú výšku daňového bonusu za kalendárny mesiac máj.

**K bodu 2**

Nárok na uplatnenie dvojnásobnej sumy daňového bonusu sa vzťahuje aj na vyživované dieťa, ktoré v kalendárnom mesiaci apríl 2019 dovŕši 6 rokov veku.

**K Čl. II**

Návrh zákona nadobúda účinnosť 1. apríla 2019.

**DOLOŽKA ZLUČITEĽNOSTI**

**právneho predpisu s právom Európskej únie**

**1**. **Predkladateľ právneho predpisu:**

Poslanci Národnej rady Slovenskej republiky Irén Sárközy, Béla Bugár a Tibor Bastrnák

**2.** **Názov návrhu právneho predpisu**:

Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov.

**3.**  **Problematika návrhu právneho predpisu:**

Je v súlade s právnou úpravou Európskej únie.

**4. Záväzky Slovenskej republiky vo vzťahu k Európskej únii:**

Nie sú predkladaným návrhom dotknuté.

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti – úplný

**Doložka vybraných vplyvov**

|  |  |
| --- | --- |
| **1.  Základné údaje** | |
| **Názov materiálu** | |
| Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov. | |
| **Predkladateľ (a spolupredkladateľ)** | |
| Irén Sárközy, Béla Bugár a Tibor Bastrnák | |
| **Charakter predkladaného materiálu** |   Materiál nelegislatívnej povahy |
|   Materiál legislatívnej povahy |
|   Transpozícia práva EÚ |
|  | |
| **Termín začiatku a ukončenia PPK** | Materiál nebol predmetom PPK |
| **Predpokladaný termín predloženia na MPK\*** |   Materiál nebol predmetom MPK |
| **Predpokladaný termín predloženia na Rokovanie vlády   SR\*** | Materiál nebol predkladaný na rokovanie vlády Slovenskej republiky |
| **2.  Definícia problému** | |
| Súčasná právna úprava dostatočne nezohľadňuje zvýšené potreby rodín s deťmi v predškolskom veku. | |
| **3.  Ciele a výsledný stav** | |
| Hlavným účelom predloženého návrhu zákona je zavedenie dvojnásobnej výšky sumy daňového bonusu na každé vyživované dieťa do 6. roku veku, ktoré žije s daňovníkom v domácnosti. S účinnosťou od 1. apríla 2019 sa oproti súčasnosti zvýši výška daňového bonusu u daňovníka, ktorý vyživuje dieťa do 6 roku veku, o 22,17 eura mesačne na každé takto vyživované dieťa. | |
| **4.  Dotknuté subjekty** | |
| Daňovník, ktorý spĺňa podmienky na uplatnenie daňového bonusu, s ktorým v domácnosti žije vyživované dieťa do 6 rokov veku. | |
| **5.  Alternatívne riešenia - nepredkladajú sa** | |
|  | |
| **6.  Vykonávacie predpisy** | |
| Predpokladá sa prijatie/zmena vykonávacích predpisov?                             Áno              Nie | |
| **7.  Transpozícia práva EÚ** | |
|  | |
| **8.  Preskúmanie účelnosti\*\*** | |

|  |  |  |  |
| --- | --- | --- | --- |
| **9.   Vplyvy navrhovaného materiálu** | | | |
| **Vplyvy na rozpočet verejnej správy** |     Pozitívne |     Žiadne | x Negatívne |
| - z toho rozpočtovo zabezpečené vplyvy |      Pozitívne |     Žiadne | x   Negatívne |
| **Vplyvy na podnikateľské prostredie** |    Pozitívne | x   Žiadne |    Negatívne |
| - z toho vplyvy na MSP |  Áno | x   Nie |    Čiastočne |
| **Sociálne vplyvy** | x   Pozitívne |  Žiadne |    Negatívne |
| **Vplyvy na životné prostredie** |    Pozitívne | x Žiadne |    Negatívne |
| **Vplyvy na informatizáciu** |      Pozitívne | x   Žiadne |    Negatívne |
| **Vplyvy na služby pre občana z toho**     vplyvy služieb verejnej správy na občana     vplyvy na procesy služieb vo verejnej     správe |      Pozitívne | x   Žiadne |    Negatívne |
|      Pozitívne | x    Žiadne |    Negatívne |
| **10.  Poznámky** | | | |
| Vzhľadom na predpokladaný negatívny vplyv na rozpočet verejnej správy sa očakáva hotovostný výpadok na dani z príjmov fyzických osôb (kvantifikácia pre horizont rozpočtu viď nižšie). Návrh rozpočtu verejnej správy na roky 2019-2021 zohľadňuje vplyv opatrenia.   |  |  |  |  | | --- | --- | --- | --- | |  | **2019** | **2020** | **2021** | | Hotovostný výpadok na DPFO (mil. eur) | -39,7 | -74,6 | -80,2 | | | | |
| **11.  Kontakt na spracovateľa** | | | |
| iren.sarkozy@nrsr.sk | | | |
| **12.  Zdroje** | | | |
|  | | | |
| **13.  Stanovisko Komisie pre posudzovanie vybraných vplyvov z PPK** | | | |
| Materiál nebol predmetom PPK. | | | |